უნივერსიტეტის ღონისძიებების პორტალი

მოიპოვე სრული დაფინანსება ლიმერიკის (ირლანდია) უნივერსიტეტში - iGeneration-ის საგრანტო კონკურსი
2017-04-10 12:00 (Asia/Dubai)
10 აპრილს, 12:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ საქველმოქმედო ფონდის, iGeneration-ის, წარმომადგენლები ილიაუნის სტუდენტებს გააცნობენ ფონდის საგრანტო კონკურსის პირობებს.
საქველმოქმედო ფონდი iGeneration სრულად აფინანსებს საბაკალავრო პროგრამას ლიმერიკის უნივერსიტეტში (ირლანდია).
სრული დაფინანსება 4 წლის განმავლობაში ლიმერიკის უნივერსიტეტში მოიცავს: სწავლის საფასურს, ყოველთვიურ სტიპენდიას, საცხოვრებელს, დაზღვევას, ავიაბილეთებს ა.შ.
კონკურსში მონაწილეობის მიღება შეუძლია საქართველოს ნებისმიერ მოქალაქეს, რომელიც საბაკალავრო სწავლების საფეხურის პირველ, მეორე ან მესამე კურსზეა.
დამატებითი ინფორმაცია იხილეთ ბმულზე: http://igeneration.ge
დრო: 10 აპრილი, 12:00 საათი
ადგილმდებარეობა: წიგნის სახლი „ლიგამუსი“ (ილია ჭავჭავაძის გამზირი, #32), ილიას სახელმწიფო უნივერსიტეტი
დასწრება თავისუფალია.

ილიაუნის „ფორბსის“ კლუბში: მაია მიქაშავიძის საჯარო ლექცია
2017-04-07 19:00
7 აპრილს, 19:00 საათზე, ილიას სახელმწიფო უნივერსიტეტის E405 („ფორბსის“) აუდიტორიაში ილიაუნის „ფორბსის“ კლუბის მორიგი შეხვედრა გაიმართება.
საჯარო ლექციას წაიკითხავს მედიისა და მასკომუნიკაციის მკვლევარი, ჟურნალისტური განათლებისა და მედიაგანვითარების სპეციალისტი, პროფესიული განვითარების ცენტრის – „მართვის აკადემიის“ თანადამფუძნებელი, პროფესორი მაია მიქაშავიძე.
ლექციის თემა: ფონდების მოძიება
მომხსენებლის შესახებ
პროფესორი მაია მიქაშავიძე არის მედიისა და მასკომუნიკაციის მკვლევარი, ჟურნალისტური განათლების და მედიაგანვითარების სპეციალისტი. მას მედიასექტორში მუშაობის ოცწლიანი გამოცდილება აქვს. მაია მიქაშავიძე საქართველოს საზოგადოებრივ საქმეთა ინსტიტუტის (GIPA) ჟურნალისტიკისა და მედიამენეჯმენტის კავკასიური სკოლის პროფესორი, ერთ-ერთი დამაარსებელი და პირველი დეკანია (2001-2011). მისი ხელმძღვანელობით სკოლა კავკასიაში ჟურნალისტური განათლების ერთ-ერთ წამყვან ცენტრად ჩამოყალიბდა, დააფუძნდა სტუდენტური რადიო GIPA FM და სადისკუსიო კლუბი “Frontline Georgia “.
მაია მიქაშავიძე პროფესიული განვითარების ცენტრის – “მართვის აკადემიის” თანადამფუძნებელია. ის “საერთაშორისო გამჭვირვალობა – საქართველოს” მმართველი საბჭოს წევრია, ასევე ჟურნალისტთა საერთაშორისო ცენტრის (ICFJ) „ნაითის“ სასტიპენდიო პროგრამის მრჩეველთა რეგიონული საბჭოს წევრი.
დრო: 7 აპრილი, 19:00 საათი
ადგილმდებარეობა: E 405 („ფორბსის“) აუდიტორია (ქაქუცა ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.
2017 წელი

საჯარო დებატები: ადამიანის სოციალური უფლებები და მისი როლი საქართველოს კონსტიტუციაში
2017-04-07 19:00
7 აპრილს, 19.00 საათზე, ილიას სახელმწიფო უნივერსიტეტის A101 აუდიტორიაში, ილიაუნის სოციალური და კულტურის კვლევების ინსტიტუტის ორგანიზებით, გაიმართება ინსტიტუტის პროექტის – საჯარო დებატების – პირველი შეხვედრა. დებატების სადისკუსიო თემაა ადამიანის სოციალური უფლებები და მათი როლი საქართველოს კონსტიტუციაში.
რას გულისხმობს ადამიანის სოციალური უფლებები და როგორ აისახება საქართველოს კონსტიტუციაში ამჟამად? უნდა გაიზარდოს თუ არა მისი როლი კონსტიტუციაში? რა საერთაშორისო ვალდებულებები აქვს საქართველოს სახელმწიფოს მასთან მიმართებით? რა ეკონომიკური შედეგები მოჰყვება დაგეგმილ ცვლილებებს კონსტიტუციაში და როგორ აისახება მოქალაქეების კეთილდღეობაზე?
ამ და სხვა კითხვებზე პასუხის გაცემას შეეცდებიან მომხსენებლები:

ვახტანგ ნაცვლიშვილი – კონსტიტუციური სამართლის სპეციალისტი, სახელმწიფო საკონსტიტუციო კომისიის წევრი;
გიორგი მელაძე – ილიას სახელმწიფო უნივერსიტეტის პროფესორი, კონსტიტუციური კვლევების ცენტრის დირექტორი.

დებატების მოდერატორი – ფილოსოფოსი თამარ ცხადაძე.
დრო: 7 აპრილი, 19.00 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

საჯარო სემინარი: „ენა და იდეოლოგია“
2017-04-06 18:00
6 აპრილს, 18:00 საათზე, ილიას სახელმწიფო უნივერსიტეტის A101 აუდიტორიაში, ილიაუნის სოციალური და კულტურის კვლევების ინსტიტუტის ორგანიზებით, გაიმართება საჯარო სემინარი – „ენა და იდეოლოგია“. სემინარზე საუბარი შეეხება 1920-იანი წლების საბჭოთა კავშირში გაჩენილ პირველ, მარქსისტულ ენის თეორიებს (ნიკო მარი, ვალენტინ ვოლოშინოვი) და მათ როგორც ლინგვისტურ, ასევე იდეოლოგიურ მნიშვნელობასა და კონტექსტებს.
მომხსენებლები და თემატიკა:

გიორგი მაისურაძე – ილიას სახელმწიფო უნივერსიტეტი: „ბავშვის ენა და ენის კლასობრივი თეორია“;
გიორგი ქართველიშვილი – დუისბურგის უნივერსიტეტი, გერმანია: „ვალენტინ ვოლოშინოვი: ენის ფილოსოფია და იდეოლოგიის თეორია“.

დრო: 6 აპრილი, 18:00 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

„საქართველოს ეთნომიკოლოგია“ - ვებგვერდის პრეზენტაცია
2017-04-06 17:00
6 აპრილს, ხუთშაბათს, 17:00 საათზე, ილიას სახელმწიფო უნივერსიტეტის E207 აუდიტორიაში, ილიაუნის ეკოლოგიის ინსტიტუტის ორგანიზებით, გაიმართება ვებგვერდის -„საქართველოს ეთნომიკოლოგია“ – პრეზენტაცია. ვებგვერდი შეიქმნა შოთა რუსთაველის ეროვნული სამეცნიერო ფონდის მიერ დაფინანსებული პროექტის – “საქართველოს სოკოებისა და ლიქენების ეთნობიოლოგიური კვლევა” – ფარგლებში.
რესურსი შეიცავს სოკოთა და ლიქენთა 100-მდე სახეობის პროფილებს. მოცემულია სახეობათა ადგილობრივი ქართული სახელწოდებები; სახეობათა მორფოლოგიური აღწერა; ჰაბიტატის/სუბსტრატის აღწერა/გავრცელება საქართველოში; ცნობები ტრადიციული გამოყენების შესახებ ლიტერატურისა და შემდგენელთა მიერ ჩატარებული საველე კვლევის შედეგების მიხედვით; ასევე, უცვლელადაა მოცემული ფრაგმენტები ორიგინალური ინვერვიუებიდან სახეობათა ტიპური ან განსაკუთრებით საინტერესო გამოყენების შესახებ. პროფილები შეიცავს სახეობათა ფოტოებს, საქართველოს რეგიონებში გავრცელების რუკებსა და ინფორმაციის წყაროთა ნუსხებს.
დრო: 6 აპრილი, 17:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

„ყველაფერი, ყველაფერი“ - ნიკოლა იუნის რომანის პრეზენტაცია ილიაუნის ლიტერატურულ კლუბში
2017-04-05 19:00
5 აპრილს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი და „ბაკურ სულაკაურის გამომცემლობა“ გიწვევთ ნიკოლა იუნის რომანის – „ყველაფერი, ყველაფერი“ – პრეზენტაციაზე. წიგნს მთარგმნელი ტაო ჭალიძე წარადგენს.
მედლინ ვითიერს იშვიათი და უცნაური დაავადება აქვს, ამიტომ, სახლიდან ფეხი არასდროს გაუდგამს. მის სტერილურ ოთახში ყველაფერი თეთრია წიგნის ყდების გარდა. რა ხდება მაშინ, როდესაც მეზობლად ახალი ოჯახი გადმოდის და მედლინის ცხოვრებაში ჩნდება ოლი – ბიჭი, რომელიც ერთ ადგილას ვერასდროს ისვენებს? „ყველაფერი, ყველაფერი“ არის ისტორია იმ მღელვარებასა და გულისტკენაზე, რაც საკუთარი ნაჭუჭიდან გამოსვლას და სიყვარულის გამო რისკზე წასვლას შეიძლება მოჰყვეს.
„ყველაფერი, ყველაფერი” ახალგაზრდა მწერლის, ნიკოლა იუნის, სადებიუტო რომანია, რომელიც გამოსვლისთანავე მოექცა „The New York Times“-ის ბესტსელერების სიის სათავეში.
დრო: 5 აპრილი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ვორკშოპი „როგორ დავწეროთ აბსტრაქტი“
2017-04-05 18:30
5 აპრილს, 18:30 საათზე, ილიას სახელმწიფო უნივერსიტეტის E207 აუდიტორიაში, ილიაუნის მეცნიერებათა და ხელოვნების ფაკულტეტის ორგანიზებით, გაიმართება ვორკშოპი – „როგორ დავწეროთ აბსტრაქტი“.
აბსტრაქტი, რომელსაც ხშირად მინითეზისს ან სტატიასაც უწოდებენ, აკადემიური ნაშრომის მნიშვნელოვანი კომპონენტია, რომელსაც გააჩნია სტრუქტურა და კოჰერენტული კავშირი შემადგენელ შინაარსობრივ ელემენტებს შორის.
ვორკშოპის მიზანი
ვორკშოპის მიზანია, სტუდენტებს გადასცეს თეორიული და პრაქტიკული ცოდნა სამეცნიერო კვლევის (როგორც სტატიის, ისე საკონფერენციო მოხსენების თუ სხვა კვლევითი ნაშრომის) აბსტრაქტის წერაში. ვორკშოპი სტუდენტებს დაეხმარება, ნათლად განსაზღვრონ, რა არის მნიშვნელოვანი და არსებითი მათ კვლევაში, რომელსაც სტატიაში/საკონფერენციო მოხსენებაში ხაზი უნდა გაესვას.
ვორკშოპის ინსტრუქტორები

ანა კირვალიძე – პროფესორი, სოციოლოგიის დოქტორი, ილიას სახელმწიფო უნივერსიტეტი
დასტინ გილბრითი – სოციალური მკვლევარი, პოლიტიკის ანალიტიკოსი, პოლიტიკის მეცნიერებების მაგისტრი, ცენტრალური ევროპის უნივერსიტეტი

ვორკშოპში მონაწილეობის მსურველებმა, გთხოვთ, დაგვიდასტუროთ თქვენი სურვილი ელექტრონულ ფოსტაზე: researchworkshop@iliauni.edu.ge
დრო: 5 აპრილი, 18:30 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი

ERTAD.GE - სოციალური პროექტის პრეზენტაცია
2017-04-05 13:00
5 აპრილს, 13:00 საათზე, ილიას სახელმწიფო უნივერსიტეტის E207 აუდიტორიაში გაიმართება სოციალური პროექტის – ERTAD.GE – პრეზენტაცია.
პროექტის ფარგლებში შესაძლებელია საინტერესო სოციალური იდეების დაფინანსება და შემდგომში მათი რეალიზება.
პროექტის პრიორიტეტული სფეროებია: განათლება, მეცნიერება, ხელოვნება, კულტურა, სპორტი და გარემოს დაცვა.
სამი წლის განმავლობაში, პროექტის ფარგლებში 43 პროექტი დაფინანსდა.
პროექტი საინტერესოა როგორც სტუდენტებისთვის, ასევე, პროფესორ-მასწავლებელთათვის.
პრეზენტაცია წარიმართება კითხვა-პასუხის რეჟიმში.
დრო: 5 აპრილი, 13:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.
საკონტაქტო ინფორმაცია
ვებგვერდი: www.ertad.ge
ელფოსტა: info@ertad.ge
Facebook-გვერდი: ertad.ge

პროფესორ თინათინ კახნიაშვილის საჯარო ლექცია ილიაუნის სამეცნიერო კაფეში
2017-04-04 18:00
4 აპრილს, სამშაბათს, 18:00 საათზე, ილიას სახელმწიფო უნივერსიტეტის E207 აუდიტორიაში ილიაუნის სამეცნიერო კაფე გიწვევთ შეხვედრაზე ილიაუნის საბუნებისმეტყველო მეცნიერებებისა და საინჟინრო ფაკულტეტის პროფესორთან, თინათინ კახნიაშვილთან.
თემა: ადრეული სამყაროს სურათის აღდგენა: მითი და რეალობა
რა იყო სამყაროს საწყისი – ეს არის თანამედროვე კოსმოლოგიის უმნიშვნელოვანესი კითხვა, რომელიც ფიზიკისა და ფილოსოფიის ზღვარზე გადის. დღეისთვის მეცნიერების მიღწევები იმის შესაძლებლობას იძლევა, რომ „დავინახოთ“ სამყაროს დაბადება და ვიმსჯელოთ იმაზე, თუ რა პროცესები მიმდინარეობდა სამყაროში, როცა მისი ასაკი წამზე გაცილებით ნაკლები (10^{–44}) წამი – პლანკის დრო) იყო. მომხსენებელი ისაუბრებს ადრეული სამყაროს სურათის აღდგენაზე კოსმოსური მიკროტალღოვანი ფონისა და პირველადი გრავიტაციული ტალღების მეშვეობით, ფიზიკის კანონების შემოწმების საშუალებაზე ადრეულ სამყაროში (იმ ენერგიებზე, რომლებიც ვერასოდეს ვერ მიიღწევა ლაბორატორიის პირობებში, თუნდაც უმძლავრეს ამაჩქარებლებზე), ასევე, სამყაროს დღეისთვის ამოუცნობ თავისებურებსა თუ უპასუხო კითხვებზე.
დრო: 4 აპრილი, სამშაბათი, 18:00 საათი.
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

„რევოლუციიდან სოციალურ მოძრაობებამდე? პროტესტის დინამიკა 21-ე საუკუნის საქართველოში“ - კრებულის პრეზენტაცია
2017-04-03 18:30
3 აპრილს, 18:30 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება კრებულის – „რევოლუციიდან სოციალურ მოძრაობებამდე? პროტესტის დინამიკა 21-ე საუკუნის საქართველოში“ – პრეზენტაცია.
კრებული აერთიანებს ილიას სახელმწიფო უნივერსიტეტის მიერ 2016 წლის 29-31 ივლისს ყაზბეგის კვლევით ცენტრში ჩატარებულ სტუდენტურ ვორკშოპში („სოციალური მოძრაობები საქართველოში – პროტესტის დინამიკა 2000-2016 წლებში“) მონაწილე სტუდენტების სტატიებს.
კრებულს, რომელიც გებერტ რიუფის ფონდის ხელშეწყობით გამოქვეყნდა, მასში შესული სტატიების ავტორები წარადგენენ.
დრო: 3 აპრილი, 18:30 საათი
ადგილმდებარეობა: წიგნის სახლში „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

„ბავშვთა და მოზრდილთა ენდოდონტია“ - სახელმძღვანელოს პრეზენტაცია
2017-04-03 15:00
3 აპრილს. 15:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გაიმართება სახელმძღვანელოს – „ბავშვთა და მოზრდილთა ენდოდონტია“ – პრეზენტაცია. სახელმძღვანელოს ავტორია ილიაუნის საბუნებისმეტყველო მეცნიერებებისა და საინჟინრო ფაკულტეტის ასოცირებული პროფესორი, ქეთევან კიღურაძე-გოგილაშვილი (თანაავტორი – სოფიო სამხარაძე).
აღნიშნული სახელმძღვანელოს შექმნა უმნიშვნელოვანესი საკითხია ერთიან საგანმანათლებლო სივრცეში, ვინაიდან, ერთი მხრივ, პირდაპირაა დაკავშირებული აღნიშნული მიმართულების განვითარებასთან და ევროპულ თუ ამერიკულ სისტემასთან დაახლოებასთან, ხოლო, მეორე მხრივ, მორიგი წინ გადადგმული ნაბიჯია ჩვენი ქვეყნის მოსახლეობის პირის ღრუს ჯანმრთელობის შენარჩუნებისთვის.
სახელმძღვანელო სრულად აკმაყოფილებს პროფესიულ საგანმანათლებლო სტანდარტს. გამომდინარე იქიდან, რომ ეფუძნება სამეცნიერო მტკიცებულებებს და ნოზოლოგიათა უკანასკნელ კლასიფიკაციებს, ის მნიშვნელოვან დახმარებას გაუწევს დიპლომამდელი და დიპლომისშემდგომი განათლების ყველა სტუდენტს, ასევე – ყველა სტომატოლოგს, რომელთაც კვალიფიკაციის შეძენა/ამაღლება სწორედ ამ მიმართულებით აქვს განსაზღვრული.
სახელმძღვანელო დადებითად შეაფასა რომის საპიენცას და სტამბოლის უნივერსიტეტების სამედიცინო სკოლებმა და მოწოდებულია სახელმძღვანელოდ დიპლომამდელი, დიპლომისშემდგომი სწავლებისა და უწყვეტი პროფესიული განათლების პროგრამებისთვის.
დრო: 3 აპრილი. 15:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

საქართველოს სტუდენტური ჩემპიონატი კალათბურთში ილიაუნი - თსსუ
2017-04-03 13:00
3 აპრილს, 13:00 საათზე, ილიაუნის საკალათბურთო ნაკრები საქართველოს სტუდენტური ჩემპიონატის რიგით მეშვიდე მატჩს გამართავს თბილისის სახელმწიფო სამედიცინო უნივერსიტეტის გუნდის წინააღმდეგ. შეხვედრა ჩატარდება თბილისის საკალათბურთო აკადემიაში.
ილიაუნის გუნდს საქართველოს სტუდენტური ჩემპიონატის ფარგლებში ჩატარებული ექვსი მატჩიდან ყველა მოგებული აქვს და შეჯიბრის ერთ-ერთ ფავორიტად ითვლება.
დრო: 3 აპრილი, 13:00 საათი
ადგილმდებარეობა: სპორტისა და ახალგაზრდობის საქმეთა სამინისტროს სპორტული დარბაზი (საკალათბურთო აკადემია), ქ. ჩოლოყაშვილის გამზ. #9

„რა შეემთხვა ღამით ძაღლს და სხვა უცნაური ამბები“ - მარკ ჰედონის გახმაურებული წიგნის პრეზენტაცია აუტიზმის საერთაშორისო დღეს
2017-04-02 18:00
2 აპრილს, აუტიზმის საერთაშორისო დღეს, 18:00 საათზე, წიგნის სახლში „ლიგამუსი”, გაიმართება მარკ ჰედონის ყველაზე გახმაურებული წიგნის – „რა შეემთხვა ღამით ძაღლს და სხვა უცნაური ამბები“ – პრეზენტაცია. წიგნი ქართულად „ბაკურ სულაკაურის გამომცემლობამ“ გამოსცა. წიგნს წარადგენენ მწერალი დიანა ანფიმიადი და გამომცემლობის რედაქტორი, ნინო გოგალაძე.
ავტორის შესახებ
ბრიტანელი მწერალი, ილუსტრატორი და სცენარისტი, მარკ ჰედონი, ახალგაზრდობაში რამდენიმე წლის განმავლობაში მუშაობდა აუტისტური სპექტრის მქონე ბავშვებთან, რამაც განაპირობა ასპერგერის სინდრომის მქონე კრისტოფერ ბუნის პერსონაჟის დამაჯერებლობა. წიგნს მიღებული აქვს უიტბრედის ლიტერატურული პრემია, „გარდიანის“ პრემია საუკეთესო საბავშვო რომანის კატეგორიაში და მრავალი სხვა პრიზი. ავტორი ბუკერის პრემიის კანდიდატების თავდაპირველ სიაშიც მოხვდა.
წიგნის შესახებ
თხუთმეტი წლის კრისტოფერ ჯონ ფრენსის ბუნმა ზეპირად იცის მსოფლიოს ყველა ქვეყნის დედაქალაქი, ყველა მარტივი რიცხვი 7057-მდე და უამრავი სხვა რამ. ბიჭს ძალიან უყვარს და ეცოდება ცხოველები, აი, ადამიანებისა და მათი გრძნობებისა კი ბევრი არაფერი გაეგება; ვერ იტანს შეხებას და კიდევ – ყვითელ ფერს. ერთ ღამეს კრისტოფერი მეზობლის ძაღლს მკვდარს პოულობს და იწყებს გამოძიებას, რომლის დროსაც ბიჭი უამრავ სიძნელეს გადაიტანს და ბევრ საიდუმლოს ამოხსნის.
დრო: 2 აპრილი, 18:00 საათი
ადგილმდებარეობა: წიგნის სახლი „ლიგამუსი” (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

აუტიზმის ცნობადობის ამაღლების მსოფლიო დღეს - სპექტაკლი "სამი გოჭი" აუტიზმის სპექტრის მქონე ბავშვების და მოზარდების მონაწილეობით
2017-04-02 12:00
2 აპრილი აუტიზმის ცნობადობის ამაღლების მსოფლიო დღეა. ილიას სახელმწიფო უნივერსიტეტი უერთდება აღნიშნულ დღესთან დაკავშირებულ ღონისძიებებს და 2 აპრილს, 12:00 საათზე, ილიაუნის თეატრის სცენაზე გიწვევთ მთავარანგელოზ მიქაელის სახელობის სამკურნალო პედაგოგიური სკოლისა და ილიაუნის ბავშვის განვითარების ინსტიტუტის აუტიზმის ცენტრის ერთობლივ ღონისძიებაზე.
პროგრამაშია:
1. ბავშვთა ორკესტრის კონცერტი;
2. თოჯინების თეატრი „სამი გოჭი“.
ხანგრძლივობა: 30 წუთი
აღნიშნულ ღონისძიებაში მონაწილეობენ როგორც განსაკუთრებული საჭიროების, ასევე აუტიზმის სპექტრის მქონე ბავშვები და მოზარდები.
ორგანიზატორი: თინათინ კოშკაძე, ილიაუნის ბავშვის განვითარების ინსტიტუტის აუტიზმის ცენტრი
მუსიკალური ხელმძღვანელი: თაკო გოგუაძე, მთავარანგელოზ მიქაელის სახელობის სამკურნალო პედაგოგიური სკოლა
სპექტაკლში ჩართულ ბავშვებსა და მოზარდებს დაეხმარებიან: გიორგი კეკელია, მარიამ გორგოშიძე, ეკო ხუციშვილი, სოფიო ზაზარაშვილი, ანი შაყულაშვილი, მარიამ გოჩაშვილი.
დრო: 2 აპრილი, 12.00 საათი

ადგილმდებარეობა: ილიაუნის თეატრი (ჭავჭავაძის გამზ. #32), ილიას სახელმწიფო უნივერსიტეტი

დასწრება თავისუფალია

ილიაუნის „ფორბსის“ კლუბში: კახა კუჭავას საჯარო ლექცია
2017-03-31 19:00
31 მარტს, 19:00 საათზე, ილიას სახელმწიფო უნივერსიტეტის E405 („ფორბსის“) აუდიტორიაში ილიაუნის „ფორბსის“ კლუბის მორიგი შეხვედრა გაიმართება.
საჯარო ლექციას წაიკითხავს ნოტინგემის უნივერსიტეტის კურსდამთავრებული, კორპორაციული სამართლის მაგისტრი, საქართველოს პარლამენტის გარემოს დაცვისა და ბუნებრივი რესურსების მართვის კომიტეტის თავმჯდომარე, საქართველოს დირექტორთა ინსტიტუტის დირექტორთა საბჭოს თავმჯდომარე, კახა კუჭავა.
ლექციის თემაა: „კერძოდან საჯარო სექტორში: იცვლება თუ არა ხედვა და მიდგომები“.
მომხსენებლის შესახებ
კახა კუჭავა არის ნოტინგემის უნივერსიტეტის კურსდამთავრებული, კორპორაციული სამართლის მაგისტრი. ამჟამად კი საქართველოს პარლამენტის გარემოს დაცვისა და ბუნებრივი რესურსების მართვის კომიტეტის თავმჯდომარეა.
2015-2016 წლებში გახლდათ სამთო-გეოლოგიური კომპანიის – „Georgian Copper and Gold” – გენერალური დირექტორი და დირექტორთა საბჭოს დამოუკიდებელი წევრი;
2011 წლიდან დღემდე საქართველოს დირექტორთა ინსტიტუტის დირექტორთა საბჭოს თავმჯდომარეა;
2012-2016 წლებში იყო „კავკასიის მინერალების“ გენერალური დირექტორი;
2011-2015 წლებში იყო მსოფლიოში ერთ-ერთი უდიდესი საერთაშორისო ბიზნესორგანიზაციის, „საერთაშორისო სავაჭრო პალატის“, დირექტორთა საბჭოს წევრი.
კახა კუჭავას დეტალური ბიოგრაფია იხილეთ მიმაგრებულ დოკუმენტში.
კახა კუჭავას შესახებ სტატია იხილეთ ჟურნალში „ფორბსი“: რაჭული მეტალის აღზევება
დრო: 31 მარტი, 19:00 საათი
ადგილმდებარეობა: E 405 („ფორბსის“) აუდიტორია (ქაქუცა ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.
2017 წელი

ილიაუნის ასისტენტ-პროფესორის, ლელა ხომერიკის, შეხვედრა სტუდენტებთან თბილისის ახალგაზრდულ ცენტრში
2017-03-31 15:00
31 მარტს, 15:00 საათზე, ილიას სახელმწიფო უნივერსიტეტის D106 აუდიტორიაში გაიმართება ილიას სახელმწიფო უნივერსიტეტის ასისტენტ-პროფესორის, გენდერის სპეციალისტის, ლელა ხომერიკის, შეხვედრა სტუდენტებთან.
შეხვედრის თემაა: „გენდერული თანასწორობის ძირითადი პრინციპები“.
შეხვედრა ჩატარდება ილიას სახელმწიფო უნივერსიტეტთან არსებული თბილისის ახალგაზრდული ცენტრის ორგანიზებით, პროექტის – „ტოლერანტობის, სამოქალაქო ცნობიერებისა და ინტეგრაციის მხარდაჭერის პროგრამა (PİTA)“ – ფარგლებში, რომელიც ხორციელდება საქართველოს გაეროს ასოციაციასთან (UNAG), ფონდ ALPE-სთან და ილიას სახელმწიფო უნივერსიტეტთან ერთად, აშშ-ის საერთაშორისო განვითარების სააგენტოს (USAID) ფინანსური მხარდაჭერით.
ცენტრის შესახებ
თბილისის ახალგაზრდული ცენტრი ილიას სახელმწიფო უნივერსიტეტის ბაზაზე 2013 წელს დაარსდა. ცენტრის წევრები, ქართველებთან ერთად, საქართველოს მოქალაქე არაქართულენოვანი სტუდენტებიც არიან. ცენტრი ეხმარება თავის წევრებს სტაჟირების დაწყებაში და მათთვის რეგულარულად გეგმავს/ახორციელებს სხვადასხვა ტიპის ღონისძიებებს: საჯარო თუ კერძო ორგანიზაციებში საინფორმაციო /გაცნობითი ხასიათის ვიზიტებს, ტრენინგებსა და ლექცია-სემინარებს.
დრო: 31 მარტი, 15:00 საათი
ადგილმდებარეობა: თბილისის ახალგაზრდული ცენტრი, D106 აუდიტორია (ჭავჭავაძის გამზ #32), ილიას სახელმწიფო უნივერსიტეტი
დასწრება თავისუფალია.

ეროვნული სამეცნიერო ფონდის მიერ დაფინანსებული პროექტის დასკვნითი პრეზენტაცია
2017-03-31 12:00
31 მარტი, 12:00 საათზე, ილიას სახელმწიფო უნივერსიტეტის E207 აუდიტორიაში, გაიმართება პროექტის – „ჯავახეთის ზეგანის ტბების ეკოსისტემების კვლევა მდგრადი მონიტორინგისა და მეთევზეობის განვითარებისათვის“ – პრეზენტაცია. პროექტმა გაიმარჯვა შოთა რუსთაველის ეროვნული სამეცნიერო ფონდის მიერ 2013 წელს გამოცხადებულ ფუნდამენტური კვლევების საგრანტო კონკურსში. პროექტის განხორციელება დაიწყო 2014 წლის აპრილიდან და სრულდება 2017 წლის აპრილში.
პროექტის დასკვნით პრეზენტაციაზე აუდიტორია გაეცნობა ყველა იმ აქტივობას, რომელიც განხორციელდა პროექტის ფარგლებში, კერძოდ: მომზადდა 2 სამაგისტრო ნაშრომი; გამოქვეყნდა სამეცნიერო პუბლიკაციები, განხორციელდა რამდენიმე სტაჟირება უცხოეთში; პროექტის შედეგები წარდგენილ იქნა საერთაშორისო ღონისძიებებზე.
ღონისძიებაში მონაწილეობას მიიღებენ პროექტის მონაწილე ძირითადი/დამხმარე პერსონალი და ილიას სახელმწიფო უნივერსიტეტის დოქტორანტები და მაგისტრები, რომლებიც ჩართული იყვნენ პროექტის სხვადასხვა ეტაპზე.
დრო: 31 მარტი, 12:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი

პროფესორ ჯოზეპ ვილიას საჯარო ლექცია
2017-03-30 18:00
30 მარტს, ხუთშაბათს, 18:00 საათზე, ილიას სახელმწიფო უნივერსიტეტის H111 აუდიტორიაში ჟირონის უნივერსიტეტის (კატალონია, ესპანეთი) პროფესორი, ჯოზეპ ვილია (Josep Vila Subirós), წაიკითხავს საჯარო ლექციას, რომელიც შეეხება ხმელთაშუაზღვისპირეთის მთებში მიმდინარე ლანდშაფტურ ცვლილებებს და მათ კავშირს კლიმატის ცვლილებასთან.
ლექციის თემაა: „land use and cover change in the Mediterranean mountains in a context of climate change“ („მიწის გამოყენება და ლანდშაფტის ცვლილება ხმელთაშუაზღვისპირეთის მთებში კლიმატის ცვლილების პირობებში“).
მომხსენებლის შესახებ
გეოგრაფიის დოქტორი (2000 წ.) და ჟირონის უნივერსიტეტის (კატალონია, ესპანეთი) გარემოსდაცვის ინსტიტუტის გეოგრაფიის დეპარტამენტის პროფესორი, ჯოზეპ ვილია (Josep Vila Subirós), 2008-2016 წლებში ასრულებდა ამავე ინსტიტუტის დირექტორის მოვალეობას, ასევე გახლდათ წევრი კვლევითი ჯგუფისა “გარემო და გეოგრაფიული საინფორმაციო ტექნოლოგიები“. დოქტ. ჯოზეპ ვილიას კვლევითი ინტერესებია: ლანდშაფტური ეკოლოგია და ბუნების დაცული ადგილები. იგი არაერთი წიგნისა თუ სტატიის ავტორია.
ლექციის ენა: ინგლისური
დრო: 30 მარტი, 18:00 საათი
ადგილმდებარეობა: H111 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

კომპანია „ალდაგის“ ტრენინგი ილიაუნის ყველა საფეხურისა და მიმართულების სტუდენტებისთვის
2017-03-30 14:00
30 მარტს, 14:00 საათზე, ილიას სახელმწიფო უნივერსიტეტის E207 აუდიტორიაში, ილიაუნის ბიზნესის სკოლის ინიციატივით, სადაზღვევო კომპანია „ალდაგის“ ადამიანური რესურსების მართვის განყოფილების წარმომადგენლები ჩაატარებენ ტრენინგს თემაზე : „ნეთვორქინგი და სამსახურის მოძიების გზები“.
ტრენინგზე დასწრება შესაძლებელია ილიაუნის ყველა საფეხურისა და მიმართულების სტუდენტებისათვის. „ალდაგის“ წარმომადგენლები სადაზღვევო სფეროში დასაქმებით დაინტერესებულ სტუდენტებს გააცნობენ დეტალურ ინფორმაციას სააგენტო ქსელში სადაზღვევო აგენტის/პრომო აგენტის პოზიციებზე დასაქმების შესაძლებლობებზე, ფუნქცია-მოვალეობებზე, დაწინაურებისა და წინსვლის პერსპექტივებზე, სამუშაო საათებზე, რომელიც მთლიანად მორგებულია სტუდენტებზე.
დრო: 30 მარტი, 14:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

პროფესორ ჰანს ულრიხ გუმბრეხტის საჯარო ლექციათა ციკლი
2017-03-29 18:30
29-30 მარტს, 18:30 საათზე, ილიას სახელმწიფო უნივერსიტეტის წიგნის სახლში „ლიგამუსი“ სტენფორდის უნივერსიტეტის პროფესორი და ილიას სახელმწიფო უნივერსიტეტი საპატიო დოქტორი, ჰანს ულრიხ გუმბრეხტი, წაიკითხავს საჯარო ლექციათა ციკლს – სახელწოდებით: „კარლ მარქსი და მარქსიზმი 2017 წლის პერსპექტივიდან“.

I ლექცია – 29 მარტი, 18:30 საათი, -„კარლ მარქსი და XIX საუკუნე“
II ლექცია – 30 მარტი, 18:30 საათი – „მარქსიზმი XIX-XXI საუკუნეებში”

მომხსენებლის შესახებ
ჰანს ულრიხ გუმბრეხტი თანამედროვეობის ერთ-ერთი ყველაზე ცნობილი და გავლენიანი ლიტერატურათმცოდნე და კულტურის თეორეტიკოსია. იგი ავტორია წიგნებისა: „ფილოლოგიის ძალა“, „ცხოვრება დროის ზღვარზე“, „ათლეტური მშვენიერების ქება“, „დიდი რომანისტების ცხოვრება და სიკვდილი“, „დასწრებულობის წარმოება“ და სხვა.
პროფესორ გუმბრეხტის შესახებ ვრცლად იხილეთ ბმულზე: https://goo.gl/1G2nqH
ლექციათა ენა: ინგლისური
დრო: 29-30 მარტს, 18:30 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

პროფესორ მერაბ კოკაიას საჯარო ლექცია: „გენური თერაპია ნევროლოგიური დაავადებებისთვის“
2017-03-29 16:00
29 მარტს, 16:00 საათზე, ილიას სახელმწიფო უნივერსიტეტის G 106 აუდიტორიაში საჯარო ლექციას წაიკითხავს ცნობილი ფიზიოლოგი, ვალენბერგის ნევროლოგიის ცენტრის (შვედეთი) კვლევითი ლაბორატორიის გამგე, მრავალი მნიშვნელოვანი შრომის ავტორი, ილიას სახელმწიფო უნივერსიტეტის მოწვეული პროფესორი, მერაბ კოკაია.
ლექციის თემაა: „გენური თერაპია ნევროლოგიური დაავადებებისთვის“.
დრო: 29 მარტი, 16:00 საათი
ადგილმდებარეობა: G 106 აუდიტორია (გ. წერეთლის ქ. #1) ილიას სახელმწიფო უნივერსიტეტი
დასწრება თავისუფალია.

ილიაუნის ჯაზის შუადღე
2017-03-28 15:00
28 მარტს, 15:00 საათზე, ილიას სახელმწიფო უნივერსიტეტის A კორპუსის ფოიეში (A101 აუდიტორიის წინ), ილიაუნის მუსიკის ცენტრის ორგანიზებით, გაიმართება ილიას სახელმწიფო უნივერსიტეტის ჯაზის მიმართულების სტუდენტებისა და ლექტორების გაერთიანებულ კონცერტი. ცნობილ ჯაზ-კომპოზიციებს შეასრულებენ ილიაუნის მუსიკის ცენტრის სოლისტები, ვოკალური ჯაზ-კვარტეტი და ინსტრუმენტული ანსამბლი.
დრო: 28 მარტი, 15:00 საათი
ადგილმდებარეობა: A კორპუსის ფოიე (A101 აუდიტორიის წინ), ილიას სახელმწიფო უნივერსიტეტი (ჭავჭავაძის გამზ. #32)
დასწრება თავისუფალია.

პროფესორ გია ნოდიას საჯარო ლექცია: „პოსტნაციონალური ილუზიის დასასრული“
2017-03-24 17:00
24 მარტს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის პროფესორი, გია ნოდია, წაიკითხავს საჯარო ლექციას თემაზე: „პოსტნაციონალური ილუზიის დასასრული“.
დასავლურ საზოგადოებებში ნაციონალისტური ტალღის გაძლიერება, რაც გამოიხატა ბრექსიტში, დონალდ ტრამპის არჩევაში, მემარჯვენე პოპულისტური პარტიების გაძლიერებაში, ხშირად ლიბერალური დემოკრატიის და გლობალური ლიბერალური წესრიგის მიმართ გამოწვევად აღიქმება და სწორედ ამ კუთხით განიხილება. თუმცა, ეს ახალი ტენდენციები მოითხოვს იმ ზოგადი თეორიული წანამძღვრების კრიტიკულ გადახედვასაც, რასაც ეყრდნობა ერების და ნაციონალიზმის გააზრება დასავლურ სოციალურ მეცნიერებაში.
ილიას სახელმწიფო უნივერსიტეტის პროფესორმა, გია ნოდიამ, გასული წლის ნოემბერსა და ამა წლის იანვარში ამ თემაზე ლექციები უკვე წაიკითხა ვაშინგტონსა და ტორონტოში, „სეიმურ მარტინ ლიფსეტის ლექციის“ ფორმატში (რომელიც ამ გამოჩენილი მეცნიერის პატივსაცემად ყოველწლიურად ეწყობა). პროფესორი საკუთარ მოსაზრებებს ამჯერად ქართულ აუდიტორიას გააცნობს.
დრო: 24 მარტი, 17:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

საქართველოში ავსტრიის ელჩის საჯარო ლექცია
2017-03-23 15:00
23 მარტს, 15:00 საათზე, ილიას სახელმწიფო უნივერსიტეტი უმასპინძლებს ავსტრიის საგანგებო და სრულუფლებიან ელჩს საქართველოში, არად ბენკოს, რომელიც წაიკითხავს საჯარო ლექციას თემაზე: „European Union: Crisis or Chance? Challenges and future scenarios“.
მომხსენებლის შესახებ
არად ბენკო სხვადასხვა დროს სწავლობდა ლონდონის სამეფო კოლეჯში (King’s College London, 1991-1992) და ბრუგეს ევროპის სამაგისტრო კოლეჯში (College of Europe, 1996/1997), ხოლო 1999 წელს დაასრულა ვენის (ავსტრია) უნივერსიტეტი დოქტორის აკადემიური ხარისხით. 1998 წლიდან იწყება მისი დიპლომატიური კარიერა. სხვადასხვა დროს არად ბენკო მუშაობდა ატაშედ ავსტრიის საელჩოში გერმანიაში (1999), გაეროს სპეციალური წარმომადგენლის პოლიტიკურ მრჩევლად კოსოვოში (2000-2001) და რუმინეთში ავსტრიის ელჩის მოადგილედ (2002-2005). 2015 წელს არად ბენკო იყო ავსტრიის რესპუბლიკის ელჩი ლატვიაში, ხოლო 2016 წლიდან იგი ავსტრიის რესპუბლიკის პირველი ელჩია საქართველოში.
ლექციის ენა: ინგლისური
დრო: 23 მარტი, 15:00 საათი
ადგილმდებარეობა: E207 აუდიტორია (ჩოლოყაშვილის გამზ. 3/5), ილიას სახელმწიფო უნივერსიტეტი
დასწრება თავისუფალია.

„ორი წელი, რვა თვე და ოცდარვა ღამე“ - წიგნის პრეზენტაცია ილიაუნის ლიტერატურულ კლუბში
2017-03-22 19:00
22 მარტს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი და „ბაკურ სულაკაურის გამომცემლობა“ გიწვევთ სალმან რუშდის რომანის პრეზენტაციაზე.
წიგნს – სახელწოდებით, „ორი წელი, რვა თვე და ოცდარვა ღამე“ – წარადგენენ მთარგმნელი და მწერალი, სალომე ბენიძე, და ფილოლოგი ლევან ბერძენიშვილი.
ავტორის შესახებ
სალმან რუშდი თანამედროვეობის ერთ-ერთი ყველაზე პოპულარული ავტორია. მკითხველები და კრიტიკოსები ყოველთვის განსაკუთრებული ინტერესით ელიან ბრიტანელი (წარმოშობით, ინდოელი) ავტორის ახალ, უკომპრომისობითა და თამამი იდეებით სავსე ნაწარმოებებს, განსაკუთრებით მას შემდეგ, რაც ირანის სულიერმა ლიდერმა, აიათოლა ხომეინიმ, მწერალს ფატვა გამოუცხადა.
რუშდის ნაწარმოებებში არეული ირეალური და რეალური სამყარო, აქა-იქ გაბნეული, საინტერესო ავტობიოგრაფიული დეტალები, კულტურულ სამყაროთა ურთიერთდაპირისპირება მეტად საინტერესო სიურრეალისტურ სამყაროს ქმნის, რომელიც, მწერლისავე თქმით, სულაც არაა სინამდვილისგან შორს. სწორედ ასეთივე, მაგიური რეალიზმის მორიგი ნიმუშია 2015 წელს დაწერილი რომანი „ორი წელი, რვა თვე და ოცდარვა ღამე“ – ამბავი ზღაპრული სამყაროდან დედამიწაზე გამოხმობილ ჯინებზე, რომელთა რისხვა მეხად და ქარტეხილებად დაატყდა ქვეყნიერებას; ესაა მომავლის პერსპექტივიდან დანახული ამბავი კაცობრიობის სასჯელად მოვლენილ უკონტროლო ძალაზე, რომელიც, როგორც ზღაპრებშია, ისევ და ისევ ადამიანის გონებით იმართება.
დრო: 22 მარტი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: პოეზია და 7 ხელოვნება (II ლექცია)
2017-03-21 19:00
21 მარტს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, შეხვედრების ციკლის – პოეზია და რეციტაცია – ფარგლებში, პოეტი რატი ამაღლობელი აგრძელებს ლექციათა ციკლს: პოეზია და 7 ხელოვნება“.
ლექციათა ციკლის მეორე ლექციის თემაა: „პოეზია და არქიტექტურა“.
ლექციის ფარგლებში, მომხსენებელი განიხილავს შემდეგ საკითხებს: ადამიანის სხეული და არქიტექტურული ნაგებობა; წარმართული ტაძარი და ციური ღმერთები; პართენონი და ძველი ბერძნული პოეტური ფორმები; პოემა და ლიტურგია; სონეტი და ტრიოლეტი ქრისტიანული ტაძრების კვალდაკვალ.
დრო: 21 მარტი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

ღია სივრცე საქართველოს საბჭოთა ისტორიის გააზრებისთვის - შეხვედრა SOVLAB-ის თავისუფალი სასწავლო-პრაქტიკული კურსის ფარგლებში
2017-03-18 16:00
„საბჭოთა წარსულის კვლევის ლაბორატორია“ (SOVLAB), ილიას სახელმწიფო უნივერსიტეტთან თანამშრომლობით, იწყებს თავისუფალ სასწავლო-პრაქტიკულ კურსს – „ღია სივრცე საქართველოს საბჭოთა ისტორიის გააზრებისთვის“, რომელში მონაწილეობის მიღებაც შეუძლიათ მსმენელებს 18 წლის ასაკიდან.
18 მარტს, 16:00 საათზე, ილიას სახელმწიფო უნივერსიტეტის G106 აუდიტორიაში გაიმართება პირველი საინფორმაციო-გაცნობითი შეხვედრა, რომელზეც პროექტის ხელმძღვანელები მსმენელებს გააცნობენ კურსის მიზნებსა და ამოცანებს; დაიგეგმება პრაქტიკული მეცადინეობების პრინციპები. შეხვედრის მეორე ნაწილში მომხსენებლები, დავით ჯიშკარიანი და ირაკლი ხვადაგიანი, წაიკითხავენ სალექციო კურსის პირველ ლექციას უახლესი ისტორიის შესწავლის პრობლემატიკაზე და მე-19 საუკუნის მეორე ნახევრის სოციალური და პოლიტიკური პროცესების მნიშვნელობაზე.
კურსის შესახებ
„საბჭოთა წარსულის კვლევის ლაბორატორიის“ თავისუფალი სასწავლო-პრაქტიკული კურსის სალექციო თემები მიმოიხილავს მე-19 საუკუნის ბოლოდან მე-20 საუკუნის 90-იან წლებამდე მიმდინარე სოციალურ და პოლიტიკურ პროცესებს, კერძოდ:

ერის ფორმირება და სამოქალაქო კულტურის განვითარება;
სოციალური მოძრაობები და პოლიტიკური პარტიების წარმოშობა;
პირველი რესპუბლიკა და საქართველოს ევროპული განვითარების პროექტი;
საბჭოთა ოკუპაცია და წინააღმდეგობის მოძრაობა;
საბჭოთა ნაციონალური პოლიტიკა;
ურბანიზაცია და ინდუსტრიალიზაცია;
ცვლილებები არქიტექტურასა და ყოველდღიურ ცხოვრებაში;
სტალინის კულტის ჩამოყალიბება და შემდგომი დესტალინიზაცია;
ცივი ომი და საბჭოთა „კეთილდღეობის სახელმწიფო“;
საბჭოთა სახელმწიფოს დასასრული და ტრანზიციის ეტაპი.

კომბინირებული, ინტერდისციპლინურ მიდგომებსა და სამეცნიერო კვლევებზე დამყარებული ინტენსიური სასწავლო კურსის ხანგრძლივობაა 8 თვე – მარტიდან ნოემბრის ჩათვლით. მსმენელები აქტიურად იქნებიან ჩაბმული როგორც კვლევით, ასევე საველე-პრაქტიკულ სამუშაოებში. ყოველი თემატური ლექციის დასრულების შემდეგ, დაგეგმილია გასვლითი ლექციები, ისტორიული ადგილების ნახვა როგორც თბილისში, ისე საქართველოს სხვადასხვა მხარეში.
კურსის მიმდინარეობისას სტუდენტებს საშუალება ექნებათ, მოუსმინონ მოწვეულ ლექტორებს, რომლებიც კურსის თემების სიღრმისეული კვლევის გამოცდილებას გაუზიარებენ მსმენელებს და დისკუსიაში ჩაებმებიან.
კურსის დასრულების შემდეგ გაიცემა სერტიფიკატი.
ლექციები ჩატარდება შაბათობით. ხანგრძლივობა – 3 საათი.
კურსი ხორციელდება სახალხო უნივერსიტეტთა გერმანული ასოციაციის საერთაშორისო თანამშრომლობის ინსტიტუტის (DVV International) ფინანსური მხარდაჭერით.
დრო: 18 მარტი, 16:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
დასწრება თავისუფალია.

ილიაუნის „ფორბსის“ კლუბში: თინათინ რუხაძის საჯარო ლექცია
2017-03-17 19:00
17 მარტს, 19:00 საათზე, ილიას სახელმწიფო უნივერსიტეტის E405 („ფორბსის“) აუდიტორიაში ილიაუნის „ფორბსის“ კლუბის მორიგი შეხვედრა გაიმართება.
საჯარო ლექციას წაიკითხავს ერიქსონის საერთაშორისო ინსტიტუტის პროფესიონალი ქოუჩი და ტრენერი, თინათინ რუხაძე.
ლექციის თემა: წარმატების 7 განზომილება.
საჯარო ლექციაზე განხილული იქნება შემდეგი საკითხები:

რა არის წარმატება, როგორ ვზომავთ მას?
რატომ ხდება, რომ მსგავსი სოციალურ და ეკონომიკური პირობების მიუხედავად, ერთნი აღწევენ წარმატებას, მეორენი კი ვერა?
რა პიროვნული თვისებები განაპირობებს ადამიანის წარმატებას?
რას ნიშნავს „წარმატების 7 განზომილება“?

მომხსენებლის შესახებ
თინათინ რუხაძე არის ფსიქოლოგი, ერიქსონის საერთაშორისო ინსტიტუტის პროფესიონალი ქოუჩი და ტრენერი, ბიზნეს-ლიდერი და მენეჯერი 20-წლიანი გამოცდილებით. ამასთან, არის „გროუინის“ (GROWIN) თანადამფუძნებელი, „ეისითის“ (ACT) თანადამფუძნებელი და გენერალური დირექტორი, ბიზნესასოციაციის – „ქალები მომავლისთვის“ (Women For Tomorrow) – თანადამფუძნებელი და თავმჯდომარე.
დრო: 17 მარტი, 19:00 საათი
ადგილმდებარეობა: E 405 („ფორბსის“) აუდიტორია (ქაქუცა ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.
2017 წელი

დაუნის სინდრომის მსოფლიო დღე
2017-03-17 19:00
21 მარტი დაუნის სინდრომის მსოფლიო დღეა. ილიას სახელმწიფო უნივერსიტეტი უერთდება კავშირის „ჩვენი ბავშვები“ და „საქართველოს დაუნის სინდრომის ასოციაციის“ 2017 წლის კამპანიას „ჩემი ხმა საზოგადოებაში“, რომელიც 15 მარტს დაიწყება და 21 მარტს დასრულდება.
კამპანიის ფარგლებში, 17 მარტს, 19:00 საათზე, ილიას სახელმწიფო უნივერსიტეტის A101 აუდიტორიაში გაიმართება დაუნის სინდრომის მქონე ახალგაზრდა სპიკერების კონფერენცია, რომელზეც დასწრება თავისუფალია ფართო საზოგადოებისთვის.
კონფერენციაში მონაწილეობას მიიღებენ გიგო შიუკაშვილი, ლექსო ფოდიაშვილი, სესილი ღვინჯილია და ლევან გოცაძე.
მომხსენებლები ისაუბრებენ საკუთარი საჭიროებების და გამოცდილების შესახებ, თუ როგორია ქართულ საზოგადოებაში დაუნის სინდრომის მქონე პირთა ყოველდღიურობა, რა გამოწვევების წინაშე დგანან ისინი და რა სახის ბარიერები ექმნებათ სახელმწიფოსგან.
კამპანიის ფარგლებში დაგეგმილ ღონისძიებათა სრული განრიგი: 15-21 მარტი
დაუნის სინდრომის მქონე ბავშვთა, მშობელთა და პროფესიონალთა კავშირის „ჩვენი ბავშვები“ და „საქართველოს დაუნის სინდრომის ასოციაციის ეგიდით, 2017 წელს დაუნის სინდრომის მქონე ადამიანები მონაწილეობას მიიღებენ შემდეგ ღონისძიებებში:

15-21 მარტი – „უთვალავი ჭრელი წინდის“ კამპანია;
15 მარტი – შეხვედრა CSR კლუბთან და ფოტოგადაღება ჭრელი წინდებით;
17 მარტი – დაუნის სინდრომის მქონე ახალგაზრდა სპიკერების კონფერენცია ილიაუნიში;
20 მარტი – ვიზიტი პრეზიდენტის სასახლეში და შეხვედრა საქართველოს პრეზიდენტთან;
21 მარტი – კონფერენცია „ჩემი ხმა საზოგადოებაში“ ყოფილი პარლამენტის შენობაში;
21 მარტი – ფართომასშტაბიანი საინფორმაციო კამპანია საქართველოს ყველა რეგიონის 17 მუნიციპალიტეტში;
15-21 მარტი – კამპანია მსოფლიო და ადგილობრივი ვიდეორგოლებით.

კამპანიის შესახებ
დაუნის სინდრომის მსოფლიო დღის 2017 წლის სლოგანია: ჩემი ხმა საზოგადოებაში – დაუნის სინდრომის მქონე ადამიანებს უფლება აქვთ, გამოთქვან აზრი და იქონიონ ზეგავლენა სახელმწიფო პოლიტიკის ფორმირებასა და განხორციელებაში, რაც უზრუნველყოფს სრულ ჩართულობას საზოგადოებრივ ცხოვრებაში (My Voice, MyCommunity – Enabling people with Down syndrome to speak up, be heard and influence government policy and action, to be fully included in the community). აღნიშნული სლოგანიდან გამომდინარე, 2017 წლის კამპანიის მოქმედი პირები იქნებიან თავად დაუნის სინდრომის მქონე ადამიანები, რომლებიც ისაუბრებენ საკუთარი უფლებების შესახებ.
საინფორმაციო კამპანიის მიზანია საზოგადოებაში დაუნის სინდრომის მქონე ადამიანთა სრულუფლებიან მოქალაქეებად დამკვიდრება.
დაუნის სინდრომის მსოფლიო დღის შესახებ
21 მარტი დაუნის სინდრომის მსოფლიო დღედ გაერთიანებული ერების ორგანიზაციის ეგიდით 2011 წლის 10 ნოემბერს დაწესდა. ის მსოფლიოს უმრავლეს ქვეყანაში, მათ შორის საქართველოში 2012 წლიდან აღინიშნება.
საერთაშორისო ორგანიზაცია DSI (Down Syndrome International), რომლის წევრიცაა კავშირი „ჩვენი ბავშვები“, ყოველწლიურად განსაზღვრავს მსოფლიო სლოგანებს, ამ სლოგანის გარშემო გაეროს შტაბბინაში ატარებს კონფერენციას და აკეთებს მსოფლიო ვიდეორგოლს. უთვალავი წინდის („Lot`s of Socks“) ტრადიცია კი, რომლის მიზანიც მასობრივი სოლიდარობის ორიგინალურად გამოხატვაა, უკვე მეოთხე წელს ითვლის.
დაუნის სინდრომის მსოფლიო დღის დაწესება გამოწვეულია დაუნის სინდრომის მქონე პირთა მიმართ არსებული სტიგმებითა და სტერეოტიპებით მთელს მსოფლიოში. საზოგადოების მხრიდან სტიგმები და გაუცხოება კი განსაკუთრებით მწვავედ იგრძნობა საქართველოში.
ორგანიზატორთა შესახებ
არასამთავრობო ორგანიზაცია დაუნის სინდრომის მქონე ბავშვთა მშობელთა და პროფესიონალთა კავშირი „ჩვენი ბავშვები“ 2006 წელს, დაუნის სინდრომის მქონე ბავშვთა მშობლებისა და თემაზე მომუშავე პროფესიონალების მიერ დაფუძნდა და, დონორ ადგილობრივ თუ საერთაშორისო ორგანიზაციებთან მჭიდრო თანამშრომლობით, არაერთი მნიშვნელოვანი და საინტერესო პროექტი განახორციელა .
არასამთავრობო ორგანიზაცია „საქართველოს დაუნის სინდრომის ასოციაცია“ 2017 წლის 16 იანვარს დაფუძნდა კავშირის „ჩვენი ბავშვები“, ლიდერი მშობლებისა და დაუნის სინდრომის მქონე ზრდასრულების მიერ. ორგანიზაცია საქმიანობს მთელი საქართველოს მასშტაბით, ხელს უწყობს რეგიონალური ფილიალების დაფუძნებას/განვითარებას, წარმოაჩენს დაუნის სინდრომის თემაში არსებულ საკითხებსა თუ გამოწვევებს ადგილობრივ და საერთაშორისო მასშტაბით.
კონფერენციის დრო: 17 მარტი, 19:00 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ფრანკოფონიის დღეები ილიაუნიში
2017-03-16 18:30
ყოველი წლის 20 მარტს მსოფლიოში აღინიშნება ფრანკოფონიის საერთაშორისო დღე. ჩვენი ქვეყნის სასწავლო დაწესებულებები, ფრანკოფონიის საუნივერსიტეტო სააგენტოს (AUF) წევრი უნივერსიტეტები, მათ შორის ილიას სახელმწიფო უნივერსიტეტი, საქართველოს ფრანგული ინსტიტუტი და ფრანგული მედიათეკა, მარტის თვეში კულტურულ თუ სამეცნიერო ღონისძიებებს აწყობენ.
16-დან 27 მარტის ჩათვლით, ფრანკოფონიის დღეებთან დაკავშირებით, ილიას სახელმწიფო უნივერსიტეტის მეცნიერებათა და ხელოვნების ფაკულტეტის მიერ დაგეგმილია არაერთი ღონისძიება.
ღონისძიებათა განრიგი:
დრო: 16 მარტი, ხუთშაბათი, 18:30 საათი
ადგილმდებარეობა: ფრანგული ინსტიტუტის მედიათეკა (გუდიაშვილის ქ. #7, ეროვნული ბიბლიოთეკის შენობა).
საჯარო ლექცია: „ფრანკოფონი მწერლები ენებსა და ტერიტორიებს შორის“
მომხსენებელი: პროფესორი მზაღო დოხტურიშვილი
ლექციის შესახებ: ლექციაზე საუბარი შეეხება ფრანგულენოვანი მწერლების – ალჟირელი წარმოშობის, საფრანგეთის აკადემიის წევრის, ასია ჯებარის, მაროკოელი წარმოშობის, გონკურების პრემიის ჟიურის წევრის, ტაჰარ ბენ ჟელუნისა და რუსი წარმოშობის, ანდრეი მაკინის ნაწარმოებებს.

დრო: 20 მარტი, ორშაბათი, 15:00 საათი
ადგილმდებარეობა: ციფრული ფრანკოფონიული კამპუსი (თსუ-ს მე-5 კორპუსი)
შეხვედრა მწერალთან: ოლივიე როლენი
შეხვედრის შესახებ: ილიას სახელმწიფო უნივერსიტეტისა და ივანე ჯავახიშვილის თბილისის სახელმწიფო უნივერსიტეტის ფრანგულენოვანი სტუდენტები შეხვდებიან თანამედროვე ფრანგ მწერალს, ოლივიე როლენს.

დრო: 23 მარტი, ხუთშაბათი, 16:00 საათი
ადგილმდებარეობა: ილიაუნის წიგნის სახლი „ლიგამუსი“ (ჭავჭავაძის გამზ. #32)
საჯარო ლექცია: „ვოლტერი – ტოლერანტობის პიონერი“
მომხსენებელი: ფრანგული ლიტერატურის პროფესორი, ჟაკ გოდიე
ლექციის შესახებ: ფრანგული ლიტერატურის პროფესორი, ჟაკ გოდიე, წაიკითხავს საჯარო ლექციას თემაზე: „ვოლტერი – ტოლერანტობის პიონერი“. აუდიტორიის სურვილის შემთხვევაში, უზრუნველყოფილი იქნება ქართული თარგმანი.

დრო: 24 მარტი, პარასკევი, 18:00 საათი
ადგილმდებარეობა: ილიაუნის E 207 აუდიტორია (ჩოლოყაშვილის გამზ. #3/5)
საინფორმაციო შეხვედრა და დისკუსია: „რატომ უნდა ავირჩიოთ ფრანგული უნივერსიტეტი ERASMUS+-ის მობილობისთვის?“
შეხვედრის შესახებ: მაგისტრატურის სტუდენტები, თამარ მარკოზაშვილი, მარეხი ალთუნაშვილი და ნინო ლელაშვილი, რომელთაც, ERASMUS+ გაცვლითი პროგრამის ფარგლებში, შემოდგომის სემესტრი გაიარეს მონპელიეს უნივერსიტეტში, ქართველ სტუდენტებს გააცნობენ ფრანგულ უნივერსიტეტში სწავლის სპეციფიკას.

დრო: 27 მარტი, ორშაბათი, 18:00 საათი
ადგილმდებარეობა: ილიაუნის წიგნის სახლი „ლიგამუსი“ (ჭავჭავაძის გამზ. #32)
ფრანგულ-ქართული პოეზიისა და მუსიკის საღამო: „შაირობა პირველადვე სიბრძნისაა ერთი დარგი“
ღონისძიების შესახებ: ფაკულტეტის სტუდენტები წაიკითხავენ შოთა რუსთაველის, ნიკოლოზ ბარათაშვილის, გალაკტიონ ტაბიძის, ანა კალანდაძის, იოსებ ნონეშვილის, შარლ ბოდლერის, პოლ ვერლენის, სტეფან მალარმეს, ჟაკ პრევერის, ჯაკ ბრელის ლექსებს როგორც ორგინალის ენაზე, ასევე მათ ფრანგულ და ქართულ თარგმანებს; შეასრულებენ ქართველი და ფრანგი პოეტების ლექსებზე დაწერილ სიმღერებს.
ყველა ღონისძიებაზე დასწრება თავისუფალია.
ფრანკოფონიის დღეებისადმი მიძღვნილი ვრცელი პროგრამა იხილეთ საქართველოს ფრანგული ინსტიტუტის ვებგვერდზე: http://institutfrancais.ge
